# data[].attributes.body
Επισκεφτήκαμε το πρώτο από τα δύο σχολεία του Vasa International School of Stockholm, στο οποίο τα παιδιά ακολουθούν το δίγλωσσο πρόγραμμα (Σουηδικά - Αγγλικά).
Ξεναγηθήκαμε στις εγκαταστάσεις του από την Υπεύθυνη για την Πρωτοβάθμια Εκπαίδευση του σχολείου, Maria Angelidou. Μαζί συζητήσαμε για αρκετή ώρα για τα χαρακτηριστικά του σουηδικού εκπαιδευτικού συστήματος και πως αυτά εφαρμόζονται στο συγκεκριμένο σχολείο, το οποίο ακολουθεί επιπλέον το πρόγραμμα του IB.
Μας έκανε ιδιαίτερη εντύπωση η αυτονομία των σχολείων στον καθορισμό των ωρολογίων προγραμμάτων αλλά και των προγραμμάτων σπουδών σε κάθε τάξη.
Στη συνέχεια, παρακολουθήσαμε τις λειτουργίες των εργαστηρίων του σχολείου κατά τη διάρκεια μαθημάτων. Τέλος, μας δόθηκε η ευκαιρία να συζητήσουμε με τα μεγαλύτερα παιδιά. Ένα από τα ενδιαφέροντα πράγματα που μάθαμε είναι ότι τους επιτρέπεται η ελεύθερη έξοδος από το σχολείο κατά τη διάρκεια του μεγάλου διαλείμματος.

# data[].attributes.body
Παρακολουθήσαμε το ημερήσιο πρόγραμμα της τάξης PYP1a (Primary Year Programme, Επίπεδο 1). Αυτό περιελάμβανε μάθημα Σουηδικής γλώσσας και Units, δηλαδή κύκλους μαθημάτων πάνω σε θεματικές ενότητες. Κατά τη διδασκαλία αυτών των ενοτήτων ακολουθείται η διαθεματική/διεπιστημονική προσέγγιση, ενώ τμήματά τους μπορούν να διδαχθούν με τη μέθοδο project. Η δομημένη παρατήρηση της διαδικασίας του μαθήματος είχε ενδιαφέροντα ευρήματα.
Παρακολουθήσαμε διάφορες ρουτίνες των παιδιών, όπως τα διαλείμματα εντός της τάξης, τη σίτισή τους στην τραπεζαρία του σχολείου και την προετοιμασία τους για το μεγάλο διάλειμμα στο πάρκο στο τέλος του πρωινού κύκλου μαθημάτων και πριν το ολοήμερο πρόγραμμα.

# data[].attributes.body
Επισκεφτήκαμε το δεύτερο σχολείο του Vasa International School of Stockholm, όπου τα παιδιά ακολουθούν το Πρόγραμμα του IB. Το κτίριο είναι σημαντικά μεγαλύτερο από το πρώτο σχολείο και αρκετά πιο μακριά από το κέντρο της πόλης. Στο ίδιο κτίριο λειτουργούν και οι 4 τάξεις της Δευτεροβάθμιας Εκπαίδευσης του IB.
Αρχικά παρακολουθήσαμε μια διδακτική περίοδο 90 λεπτών στα Μαθηματικά στην τάξη PYP2. Καταγράψαμε ενδιαφέροντα ευρήματα αναφορικά με την καλλιέργεια δεξιοτήτων και τις πρακτικές εμπειρίες μάθησης (hands-on) STEM Εκπαίδευσης. Ιδιαίτερη εντύπωση μας έκανε η συστηματοποίηση των δραστηριοτήτων αναστοχασμού που εφαρμόζουν με αναφορά στους τύπους δράσης (students' agency).
Στη συνέχεια, παρακολουθήσαμε το μάθημα της Τεχνολογίας διάρκειας 2 ωρών στην τάξη PYP6, όπου τα παιδιά ασχολήθηκαν με την προστασία των προσωπικών τους δεδομένων. Η παρατήρηση μας παρείχε πληθώρα πληροφοριών αναφορικά με STEM πρακτικές και τη χρήση ψηφιακών μέσων στη μάθηση. Μας εντυπωσίασε η συνοχή των δραστηριοτήτων και η εμφανής σύνδεση με τους στόχους του μαθήματος και τις εμπειρίες των μαθητών και των μαθητριών.
Τέλος, μας δόθηκε η ευκαιρία να παρακολουθήσουμε παρουσιάσεις των μαθητών και μαθητριών με θέμα τις τεχνολογικές εφευρέσεις που σχετίζονται με τις τηλεπικοινωνίες. Συγκεκριμένα, εκτός από τις εφαρμογές παρουσίασης που χρησιμοποίησαν τα παιδιά, καταλάβαμε τις πρακτικές που ακολουθούνται τόσο κατά την παρουσίαση όσο και κατά την αξιολόγηση των εργασιών από τους συμμαθητές και τις συμμαθήτριες.

# data[].attributes.body
Σήμερα παρακολουθήσαμε το μάθημα της τάξης PYP5b στο σχολείο που ακολουθεί το πρόγραμμα IB. Συγκεκριμένα, το μάθημα των Μαθηματικών που παρακολουθήσαμε έλαβε χώρα στο μεγαλύτερό του μέρος εκτός σχολείου και είχε διάρκεια τριών ωρών. Τα παιδιά εργάστηκαν επάνω σε φύλλο εργασίας για να συγκεντρώσουν δεδομένα για τα οχήματα σε κεντρικό σημείο της πόλης. Αφού ολοκληρώθηκε η συλλογή δεδομένων, επισκεφτήκαμε επίσης την τοπική βιβλιοθήκη και το πάρκο, όπου τα παιδιά έκαναν το μεγάλο τους διάλειμμα. Κατά τη διάρκεια του διαλείμματος, είχαμε την ευκαιρία να συζητήσουμε περαιτέρω με τη δασκάλα για το εκπαιδευτικό σύστημα της Σουηδίας, το επάγγελμα του/της εκπαιδευτικού και τις ιδιαιτερότητές του, τις διαφορές και τις ομοιότητες ανάμεσα στις δύο χώρες. Επίσης συζητήσαμε εκτενώς για τις διδακτικές πρακτικές, αλλά και το πνεύμα που τις διέπει. Για άλλη μια φορά μας εντυπωσίασε η αυτονόμηση των μαθητών και της μάθησης, αλλά και η εμπιστοσύνη που δείχνουν οι εκπαιδευτικοί στην ανάπτυξη της αυτενέργειάς τους.

# data[].attributes.body
Η σημερινή ημέρα ήταν επιφορτισμένη με τη λύπη της αποχώρησης. Ωστόσο, μας δόθηκε η ευκαιρία να παρακολουθήσουμε τη διδακτική περίοδο των Μαθηματικών στην τάξη PYP4b του προγράμματος του IB. Ιδιαίτερη εντύπωση μας έκανε η ελεύθερη δραστηριοποίηση των μαθητών και των μαθητριών σε όλον τον χώρο της τάξης, και η ενσωμάτωση κιναισθητικών δραστηριοτήτων στη διδασκαλία των Μαθηματικών.
Αφήνουμε το σχολείο έχοντας αποκομίσει πλούσιες εμπειρίες και γνώσεις αναφορικά με τις προσεγγίσεις και τις πρακτικές μάθησης που εφαρμόζονται, και τα ιδιαίτερα χαρακτηριστικά του εκπαιδευτικού συστήματος της Σουηδίας.
Χαρήκαμε τη φιλοξενία των συναδέλφων, δημιουργήσαμε θερμές σχέσεις και μοιραστήκαμε κοινές εμπειρίες.